Ivan Miličević

Ivan Aziz Miličević (Mostar, 23. juni 1868 – Sarajevo, 15. mart 1950) bio je hrvatski i bosanskohercegovački novinar i književnik.

Ivan Miličević je nećak don Frane Milićevića, izdavača Hercegovačkog bosiljka i Glasa Hercegovca. Još za vrijeme Osmanlijske vladavine započeo je obrazovanje u osnovnoj školi u Mostaru, a nastavio je u Skradinu u Dalmaciji. Gimnaziju je pohađao najprije u Splitu, a zatim i u Sarajevu. Još u ranoj mladosti pomagao je svome stricu, Frani Milićeviću, u izdavanju njegovih listova, u kojima je stalno sarađivao. Završivši 1889. godine gimnaziju, odlazi preko Zagreba u Beč na studij prava, a 1891. prelazi na pravni fakultet u Zagreb.

U Zagrebu intenzivno radi kao novinar i književnik, samostalno i u zajednici sa Osmanom Nuri Hadžićem (njihovi radovi su objavljivani pod pseudonimom Aziz Osman), i objavljuje priloge u pravnim listovima i časopisima. Godine 1896. odlazi u Mostar na poziv strica, kojemu je Austro-Ugarska obustavila list i zatvorila štampariju. Ne mogavši mu u tome pomoći, on zatim odlazi u Beč i, nakon godinu dana, vraća se ponovno u Mostar, gdje radi na osnivanju dioničke štamparije. U ljeto 1898. pokreće list Osvit i uređuje ga kao glavni urednik. U državnu službu stupa godine 1900. i radi najprije u sudstvu, a zatim i u upravi. U Sarajevo je premješten 1911. godine, gdje preuzima redakciju Sarajevskog lista. Penzionisan je nakon Prvog svjetskog rata, 1922. godine. Ali on i dalje radi: uređuje listove Hrvatsku slogu i Pravdu do godine 1925., kada je ovaj list sudski obustavljen. Umro je 15. marta 1950. u Sarajevu.

Kategorija:Bosanskohercegovački pisci
Kategorija:Bosanskohercegovački političari
Kategorija:Biografije, Mostar
Kategorija:Bosanskohercegovački novinari
Kategorija:Rođeni 1868.
Kategorija:Umrli 1950.